NARIADENIE KOMISIE (ES) č. 833/2006
z 2. júna 2006,
ktorým sa stanovuje výška kompenzačnej pomoci pre banány vypestované a predané v Spoločenstve počas roka 2005, ako aj jednotková výška preddavkov na rok 2006
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 404/93 z 13. februára 1993 o spoločnej organizácii trhu s banánmi (1), a najmä na prvý pododsek jeho článku 12 ods. 6 a na článok 14,
keďže:
(1)
Podľa článku 12 ods. 3 nariadenia (EHS) č. 404/93 sa kompenzačná pomoc za každú stratu výnosov pre producentov Spoločenstva vypočíta na základe rozdielu medzi paušálnym referenčným výnosom a priemerným produkčným výnosom pre banány vypestované a predané v Spoločenstve počas príslušného roka.
(2)
Článok 2 ods. 2 nariadenia Komisie (EHS) č. 1858/93 z 9. júla 1993, ktoré stanovuje podrobné pravidlá pre uplatňovanie nariadenia Rady (EHS) č. 404/93 v súvislosti s plánom pomoci na kompenzáciu straty výnosov z predaja v odvetví banánov (2), stanovil paušálny referenčný výnos na 64,03 EUR na kilogram čistej hmotnosti zelených banánov expedovaných z baliarne.
(3)
Priemerný produkčný výnos na rok 2005, vypočítaný na jednej strane na základe priemeru cien predaných banánov mimo produkčných regiónov v etape dodávky do prvého prístavu vykládky (nevyložený tovar) a na strane druhej na základe priemeru predajných cien na lokálnych trhoch pre banány predané v produkčných regiónoch, vzhľadom na paušálne čiastky stanovené v článku 3 ods. 2 nariadenia (EHS) č. 1858/93 je nižší ako paušálny referenčný výnos na rok 2005. V dôsledku toho je potrebné určiť výšku kompenzačnej pomoci, ktorú treba poskytnúť v roku 2005.
(4)
V súlade s druhým pododsekom článku 12 ods. 6 nariadenia (EHS) č. 404/93 sa dodatočná pomoc poskytne jednému alebo viacerým produkčným regiónom, ak sú priemerné výnosy z produkcie výrazne nižšie ako priemerné výnosy Spoločenstva.
(5)
Priemerný ročný produkčný výnos, ktorý sa dosiahol počas predaja banánov pestovaných na Martiniku, Guadeloupe a v Grécku, sa ukázal výrazne nižší ako priemerné výnosy Spoločenstva za rok 2005. Z tohto dôvodu je potrebné poskytnúť dodatočnú pomoc pre produkčné regióny Martinik, Guadeloupe a Grécko. Údaje, ktoré sa vzťahujú na rok 2005, poukazujú na veľmi ťažké produkčné a predajné podmienky, čo viedlo k stanoveniu dodatočnej pomoci pokrývajúcej 75 % rozdielu medzi priemerným výnosom Spoločenstva a výnosom zaznamenaným počas predaja produktov týchto regiónov.
(6)
Jednotná výška preddavkov a príslušnej zábezpeky sa určí v súlade s článkom 4 ods. 2 a 3 nariadenia (EHS) č. 1858/93 na základe výšky pomoci stanovenej na predchádzajúci rok.
(7)
Keďže všetky potrebné údaje neboli k dispozícii, výška kompenzačnej pomoci na rok 2005 sa nemohla určiť dopredu. Je potrebné stanoviť úhradu zostatku pomoci za rok 2005, ako aj preddavku za banány predané v januári a vo februári 2006 do dvoch mesiacov odo dňa nadobudnutia účinnosti tohto nariadenia.
(8)
Opatrenia stanovené v tomto nariadení sú v súlade so stanoviskom Riadiaceho výboru pre banány,
PRIJALA TOTO NARIADENIE:
Článok 1
1. Výška kompenzačnej pomoci uvedená v článku 12 nariadenia (EHS) č. 404/93 pre banány patriace pod kód KN ex 0803, ktoré boli vypestované a predané v čerstvom stave v Spoločenstve počas roku 2005, okrem plantajnov, je stanovená na 5,90 EUR na 100 kilogramov.
2. Výška pomoci stanovenej v odseku 1 sa zvyšuje o 11,27 EUR na 100 kilogramov za banány pestované na Martiniku, o 12,12 EUR na 100 kilogramov za banány pestované na Guadeloupe a o 7,76 EUR na 100 kilogramov za banány pestované v Grécku.
Článok 2
Výška každého preddavku za banány predané od januára do decembra 2006 je 4,13 EUR na 100 kilogramov. Výška príslušnej zábezpeky je 2,06 EUR na 100 kilogramov.
Článok 3
Odchylne od článku 10 nariadenia (EHS) č. 1858/93 príslušné orgány členských štátov zaplatia zvyšok kompenzačnej pomoci, ktorá sa má udeliť na rok 2005, ako aj výšku preddavku, ktorý sa má udeliť za banány predané v januári a vo februári 2006 do dvoch mesiacov od nadobudnutia účinnosti tohto nariadenia, po overení stanovenom v článku 10 nariadenia (EHS) č. 1858/93.
Článok 4
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 2. júna 2006